Lars Gunnar Lie (Kristelig Folkeparti), 2000-12-19:
Kredittmeldinga for 1999 gjev ei god oversikt med informasjon om finansinstitusjonane sin situasjon, om verdipapirhandelen i 1999, om konkurransesituasjonen i marknaden for kommunale tenestepensjonsordningar, om verksemda til Kredittilsynet og verksemda til Noregs Bank, Statens Banksikringsfond og Statens Bankinvesteringsfond. Komiteen har teke dei fleste av desse informasjonane til orientering utan å ha ytterlegare merknader til dei. Det er nokre få område eg i dette innlegget vil omtala litt nærare: Det første dreier seg om konkurranse for kommunale tenestepensjonsordningar. Eg har merka meg at departementet på generelt grunnlag legg stor vekt på at det skal vera tilstrekkeleg konkurranse innafor alle delar av forsikringsmarknaden, og at det bør sikrast ein velfungerande marknad også for kommunale tenestepensjonsordningar, samstundes som ein tek omsyn til hovudtariffavtalen. Eit særleg tilhøve i samanheng med kommunale pensjonsordningar er overføringsavtalen. Eg har merka meg at Overføringsutvalet vart sett ned i februar 1999 for å gjennomgå ulike sider ved denne avtalen. Ei av dei primære oppgåvene for dette utvalet har vore å fastsetja kriterium for kven som kan slutta seg til overføringsavtalen. Eg reknar med at departementet vurderer innstillinga frå Overføringsutvalet og gjev tilbakemelding til Stortinget så snart som mogeleg med tanke på dei tiltak som må gjerast i denne samanheng. Det området komiteen i denne tilrådinga har konsentrert seg om å gje merknadar til, er oppfølging av Konkurranseflateutvalet. Det er ein samla komite som ser på finansnæringa som ei svært viktig næring i seg sjølv, som samstundes har mykje å seia for utviklinga av næringslivet generelt. Ingen har vel unngått å merka seg at strukturen i norsk finansnæring er i rask endring, og at nokre finansinstitusjonar med verksemd i Noreg i dei seinare åra har vorte dotterselskap eller filialar til utanlandske finansinstitusjonar. Dette understrekar etter komiteen sitt syn at det er viktig at Hope-utvalet sine tilrådingar vert følgde opp. At komiteen er så klår i sine merknadar om dette, skuldast nok også at Hope-utvalet sine tilrådingar var samrøystes. Det overordna må vera at regelverk og rammevilkår for finansnæringa i Noreg skal vera tilsvarande det som er vanleg i andre land, og særleg dei landa ein konkurrerer mest med. Dette er også nedfelt i merknadane frå komiteen. Eg vil ikkje ta opp att dei konkrete områda som anten komiteen samla eller fleirtalet i komiteen har peika på, fordi det har sjølvsagt Finansdepartementet alt merka seg. Det er kanskje litt spesielt at komiteen er så konkret i sine kommentarar på enkeltområde, men departementet må ta dette som uttrykk for engasjement frå komiteen si side for å få til regelverk og ordningar for denne næringa som gjer at finansnæringa kan utviklast vidare og utøva den viktige funksjonen den har i samfunnet vårt. Verksemda til Noregs Bank har fått ein brei og oversiktleg omtale i meldinga. Komiteen tek denne informasjonen til orientering. Det er to område i administrativ samanheng som kan nemnast. Det eine dreier seg om at Den Kongelige Mynt vert skilt ut som eige aksjeselskap under Noregs Bank. I meldinga frå banken den 5. september 2000 går det fram at omlegginga finn stad på bakgrunn av at Den Kongelige Mynt dei siste ti åra har hatt stor næringsverksemd i tillegg til produksjon av mynt, og derfor var det naturleg at dette vart skilt ut som eige selskap, heilt eigd av Noregs Bank. Dette var også omtala i Stortinget i vår. Eg meiner å hugsa at det var i samband med revidert nasjonalbudsjett. Det andre området i administrativ samanheng går på ny avdelingsstruktur der ein frå Noregs Bank si side har vedteke at ein skal leggja ned ein del avdelingar. Avviklinga av desse avdelingane vil verta gjennomført i løpet av første halvår 2001. Dette er administrative endringar som Noregs Bank sjølv har ansvar for å gjennomføra. Når det gjeld verksemda til Noregs Bank elles, syner eg til årsmeldinga for Noregs Bank, som gjev ein utfyllande gjennomgang av verksemda. I tillegg vil eg peika på Noregs Bank sitt arbeid med å avgrensa risikoen for problem i tilknyting til betalingssystema. Noregs Bank har fått større fullmakt til å sikra at betalingssystema er organiserte slik at omsynet til finansiell stabilitet vert ivareteke gjennom lov om betalingssystem, som vart vedteken i Stortinget i fjor. Noregs Bank har konsesjons- og tilsynsansvar for skiping og drift av interbanksystem, som er system som byggjer på felles avtale for avrekning, oppgjer eller overføring av pengar mellom kredittinstitusjonar. Det er i meldinga gjort greie for arbeidet med betalingsmiddel og betalingsformidling. Det same gjeld banken si oppgåve som rådgjevar i samband med penge-, kreditt- og valutapolitikken og det statistikkarbeidet og dei kontrolloppgåvene som banken utfører. Eg vil med dette tilrå innstillinga frå komiteen. Så nokre få merknader i tilknyting til sak nr. 1. Komiteleiaren gjorde i sin gjennomgang eit poeng av skilnaden mellom nysaldering i fjor og nysaldering i år. Eg trur at skilnaden relativt enkelt kan reduserast til skilnaden i pris på olje i fjor og i år. Det forklarer svært mykje av dei store endringane som er mellom desse to nysalderingane og innstillingane. Så er det eit område som eg vil omtala litt spesielt, og det var også komiteleiaren inne på. Det gjeld komiteen sine merknader på side 11 og 12 når det gjeld fiskeriforsking og bygging av nytt havforskingsfartøy. Komiteen viser her til kva ein samla kyrkje-, utdannings- og forskingskomite sa. Eg siterer: «… det er av avgjørende viktighet for fiskeriforskningen at bygging av G.O. Sars ikke blir utsatt.» Dei sa også: «En eventuell utsettelse vil trolig ikke medføre noen innsparing totalt sett». Når det er ein samla forskingskomite som seier dette, og eit fleirtal i finanskomiteen no gjentek det og vil at beløpet skal stå, er det nettopp for ikkje å avskjera høvet til å kunna inngå kontrakt i inneverande tilbodsrunde. Vi fann det ikkje naudsynt å påleggja Regjeringa å teikna kontrakt, men dei har no høve til det, og eg ber dei merka seg at det er eit sterkt ønske om at dette prosjektet vert realisert.